Willem Jacobus Eijk

Mons. Willem Jacobus kardinál Eijk (* 22. jún 1953, Duivendrecht, Holandsko) je holandský rímskokatolícky kňaz, biskup a od roku 2012 kardinál. Od roku 2007 je arcibiskupom metropolitom Utrechtu. V rokoch 1999 až 2007 bol biskupom v Groningene-Leeuwardene. Pred svojou duchovnou kariérou pracoval ako lekár; ako kňaz sa vo svojom akademickom štúdiu zameriaval na lekársku etiku. Doktorandské štúdium absolvoval v medicíne a filozofii a má aj licenciát z teológie.

 Raný život a štúdium 
Narodil sa 22. júna 1953 v Duivendrechte v Severnom Holandsku a vyrastal s protestantským otcom a katolíckou matkou. Študoval medicínu na Amsterdamskej univerzite a titul získal v roku 1978. V rokoch 1978 až 1979 pracoval ako lekár so špecializáciou na internú medicínu. Kňazské štúdium absolvoval v seminári Rolduc v Kerkrade. Od roku 1979 kombinoval svoje teologické vzdelanie so štúdiom lekárskej etiky na Leidenskej univerzite. V roku 1985 bol vysvätený za kňaza a inkardinovaný v diecéze Roermond. Potom nastúpil ako kaplán do farnosti sv. Antona Paduánskeho vo Venlo Blerick.

V roku 1987 získal doktorát z medicíny na Univerzite v Leidene s dizertačnou prácou o eutanázii. V roku 1990 ukončil doktorát z filozofie na Pápežskej univerzite sv. Tomáša Akvinského s dizertačnou prácou s názvom Etické problémy genetického inžinierstva ľudských bytostí.

Získal licenciát z morálnej teológie na Pápežskej lateránskej univerzite v Ríme. Zároveň vyučoval morálnu teológiu v seminári v Rolducu. Od roku 1996 bol profesorom morálnej teológie na Pápežskej teologickej fakulte v Lugane vo Švajčiarsku. V rokoch 1997 až 1999 bol členom Medzinárodnej teologickej komisie.

 Biskup a arcibiskup 
17. júla 1999 bol menovaný za biskupa v Groningene-Leeuwardene a vysvätený za biskupa bol 6. novembra. Zvolil si motto Noli recusare laborem („Neodmietaj prácu“), prevzaté z posledných slov Martina z Tours. Ako biskup obmedzil úlohu laikov v cirkevných bohoslužbách v porovnaní s minulou praxou.

Pápež Ján Pavol II. ho 4. augusta 2004 vymenoval za člena Pápežskej akadémie pre život a 23. marca 2005 za člena jej správnej rady.

V máji 2008 ho pápež Benedikt XVI. vymenoval za člena Kongregácie pre klérus. V roku 2011 bol zvolený za prezidenta Holandskej biskupskej konferencie.

 Kardinál 
Dňa 18. februára 2012 ho pápež Benedikt XVI. vymenoval za kardinála spolu s 21 ďalšími novými kardinálmi. Bol vymenovaný za kardinála – kňaza s titulárnym kostolom San Callisto. 21. apríla bol menovaný za člena Kongregácie pre katolícku výchovu. Bol jedným z kardinálov voličov, ktorí sa zúčastnili pápežského konkláve v roku 2013, na ktorom bol zvolený pápež František.

Pápež František ho 6. februára 2014 vymenoval za člena Pápežskej rady pre laikov. Zúčastnil sa ako kardinál volič na pápežskom konkláve v roku 2025, na ktorom bol zvolený pápež Lev XIV..

V novembri 2022 požiadal pápeža Františka, aby napísal encykliku k otázke rodovej teórie. Jeho žiadosť bola čiastočne uspokojená Deklaráciou Dignitas Infinita Dikastéria pre náuku viery.

 Referencie 

 Pozri aj 
 Zoznam žijúcich kardinálov
 Zoznam kardinálov vymenovaných Benediktom XVI.

 Iné projekty 

 Zdroj 

Kategória:Holandskí kardináli
Kategória:Holandskí rímskokatolícki biskupi
Kategória:Holandskí rímskokatolícki arcibiskupi
Kategória:Holandskí rímskokatolícki kňazi
Kategória:Holandskí teológovia
Kategória:Absolventi Pápežskej lateránskej univerzity
Kategória:Absolventi Universiteit van Amsterdam
Kategória:Arcibiskupi Utrechtskej arcidiecézy